લોકસંવાદમાં પુરુષો ખેતી માટે વૉટરશેડ યોજનાની માગ કરતા, ત્યારે અગાઉના અનુભવમાંથી શીખ મેળવીને અભણ આદિવાસી મહિલાઓએ આગળ આવીને કહ્યું, “પહેલાં પીવાના પાણીનું કરો, પછી વધે તો ખેતી કરજો.” વાત મુદ્દાની હતી. કારણ કે અગાઉ ગમે તેવી પરિસ્થિતિમાં પણ ઘરવપરાશ માટેનું પાણી મહિલાઓએ જ લઈ આવવું પડતું હતું. નવાઘરાં ગામનાં ચંપાબહેન ડામોર કહે છે, “અગાઉના અનુભવે અમારા ધ્યાનમાં આવ્યું કે ઘરના તમામ સભ્યો માટે પાણી અમારે જ પૂરું પાડવાનું છે. આથી ખેતીના પાણી માટેની પુરુષોની જીદ છતાં અમે બહેનો અડગ રહીને પીવાનાં પાણી માટે મક્કમ બની રહી.”